Ṅwedzi wo fhela. Ndi vhege ya u thoma ya ṅwedzi. Ndi Lavhuvhili. Vho Manavhela vho fara ṅwedzi wa vhuvhili zwino vha tshi khou shuma hafha holosele. Ḽiṱiraka ḽi re na gariki yaḽo ḽa Vho-Thiembe Mutshembele ngeḽi ḽi t shi khou ḽaiselwa masaga a migayo. Zwa Vho Sidimela zwo thoma u shuma mulovha. Mulovha maṱiraka a Vho Lumadi o humanya a tshi vho tou tseka nga mihwalo. Na hei ya Vho Mutshembele i ḓo dovha ya vhuya u tutela zwiṅwe zwino nga masiari. Ya Vho Muruba i ḓo vha i fhano matshelo na nga Lavhuṱanu. Nga Mugivhela kana Swondaha Vho Sidimela vha ḓo enda-ha vha tshi ṱanganedza pfanelo dza hone kha havha vhanna vhuraru havho. Nga Musumbuluwo vha ḓo kona-ha u kovhekana zwavhuḓi mbuelo dza hone na Vho Manavhela hafha muḓini wavho Tshisahulu. 'Lukumbe-lwa Vho frantsi' hezwi lu hafha lu khou kabadika lu tshi kaidza havha vhaḽaiseli uri vha dzisaga miṱanani na nga dziṱhoho vhaṅwe vho vhea mabammbiri a makhadibogisi kha dziṱhoho. Dziṱhoho na zwifhaṱuwo kathihi na dzinḓdevhe zwo tou rano. Vha re havha vhalaiseli tshavho ndi u sokou lindela u vhudzwa na u pfa uri hu laiselwa thundu dzo imaho ngauri dzi dzhene kha tshiendisi tshifhio. Sidimela hezwi yo fhiritshela yo rali, segereṱe i mulomoni. Vho Manavhela vha khou ṅwala ṅwala zwithu zwavho hafha kuofisini ku re henefha ḽitoloni ḽeneḽi.